กองทุนอสังหาฯเมอร์เคียวดีเดยืซื้อขาย18ส.ค.นี้
กองทุนอสังหาฯ เมอร์เคียว สมุย พร้อมเข้าซื้อขายในตลาดหลักทรัพย์ฯ 18 ส.ค. นี้
16 ส.ค. 2553

กองทุนอสังหาฯ เมอร์เคียว สมุย พร้อมเข้าซื้อขายในตลาดหลักทรัพย์ฯ 18 ส.ค. นี้ 
นายวิเชฐ ตันติวานิช รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า กองทุนรวมอสังหาริมทรัพย์แบบมีกรรมสิทธิ์ เมอร์เคียว สมุย พร้อมเข้าจดทะเบียนในตลาดหลักทรัพย์ฯ ในหมวดกองทุนรวมอสังหาริมทรัพย์ กลุ่มอสังหาริมทรัพย์และก่อสร้าง หลังเสนอขายหน่วยลงทุนต่อประชาชนทั่วไปรวมมูลค่าเสนอขาย 828 ล้านบาท โดยจะเริ่มซื้อขายตั้งแต่วันพุธที่ 18 สิงหาคม 2553 เป็นต้นไป โดยใช้ชื่อย่อว่า "MSPF"
MSPF เป็นกองทุนรวมอสังหาริมทรัพย์ประเภทไม่รับซื้อคืนหน่วยลงทุน ไม่กำหนดอายุโครงการ และมีลักษณะโครงการแบบระบุเฉพาะเจาะจง MSPF เป็นกองทุนแบบมีกรรมสิทธิ์ (Freehold) โดยลงทุนในกรรมสิทธิ์โดยสมบูรณ์ ในที่ดิน อาคาร และอุปกรณ์ ในโครงการโรงแรมเมอร์เคียว สมุยบุรี รีสอร์ท ซึ่งเป็นโรงแรมระดับ 4-5 ดาว ขนาด 88 ห้อง ที่ตั้งอยู่บนหาดแม่น้ำ เกาะสมุย จังหวัดสุราษฎร์ธานี ภายใต้การบริหารงานของแอคคอร์ กรุ๊ป ทั้งนี้ MSPF มีจุดเด่นในการลงทุนคือทำเลที่ตั้งของอสังหาริมทรัพย์ที่กองทุนลงทุนเป็นแหล่งที่ดึงดูดนักท่องเที่ยวจากทั่วโลก อีกทั้ง กองทุนยังได้รับการค้ำประกันรายได้ค่าเช่าของโรงแรมตลอดช่วง 5 ปีแรกของกองทุนตามเงื่อนไขที่ได้ตกลงไว้กับผู้เช่า (ข้อมูลจากหนังสือชี้ชวนของ MSPF)
MSPF ได้เสนอขายหน่วยลงทุนต่อประชาชนทั่วไปในราคาหน่วยละ 10 บาท จำนวนหน่วยลงทุน 82.8 ล้านหน่วย รวมมูลค่าเสนอขาย 828 ล้านบาท ระหว่างวันที่ 5-19 กรกฎาคม 2553 โดยมี บลจ. ซีไอเอ็มบี-พรินซิเพิล จำกัด เป็นบริษัทจัดการกองทุน มีนโยบายการจ่ายเงินปันผลไม่เกินปีละ 2 ครั้ง ในอัตราไม่น้อยกว่า 90% ของกำไรสุทธิที่ไม่รวมกำไรที่ยังไม่เกิดขึ้นจากการประเมินค่าหรือการสอบทานการประเมินค่าอสังหาริมทรัพย์
MSPF มีผู้ถือหน่วยลงทุนรายใหญ่ 3 ลำดับแรกหลัง IPO คือ ธนาคารออมสิน ถือหน่วยลงทุนในอัตรา 24.15% บริษัท สมุยบุรี บีช รีสอร์ท จำกัด ถือหน่วยลงทุนในอัตรา 8.45% และกรุงไทยพานิชประกันภัย จำกัด ถือหน่วยลงทุนในอัตรา 1.21%